બીજે દિવસે સવાર દસ વાગે અમે સ્વીડનના પાટનગર સ્ટોકહોમમાં પહોંચ્યાં. ત્યાંથી ત્રણ દિવસનો ટ્રાવેલપાસ લઇ લીધો. અમે સ્ટોકહોમમાં રહેવા માટે (Air B&B મારફતે) એક સુંદર વિલા બૂક કરાવ્યું હતું. અમે થોડું પૂછતાં પૂછતાં અને થોડું ગૂગલ મેપની મદદથી મેટ્રોટ્રેન સ્ટેશન પર જઈ ટ્રેન પકડી. હજી ટ્રેનમાં બેસીએ ત્યાં જ એક સુખદ અનુભવ થયો. ટ્રેનમાં એક યુવતી કોઈક સાથે વિડીયો કોલ કરતી હતી અને એ ગુજરાતીમાં. બસ, પછી તો માત્ર થોડી પળોમાં એ અમારી એવી દોસ્ત બની ગઈ કે ન પૂછો ને વાત. મૂળ ભરૂચની અને સ્ટોકહોમમાં સ્થાયી એવી જિનલે છૂટા પડતી વખતે એનો સેલ નંબર આપ્યો અને કહ્યું કંઇ પણ કામ હોય, તો ફોન કરજો. અમે જ્યારે જ્યારે મૂંઝાયા કે સલાહની જરૂર પડી ત્યારે એને ફોન કર્યો. સારા એવા સામાન સાથે ખાસ્સું ચાલેલાં એટલે થોડાં થાકેલાં પણ જેવા ઘરમાં દાખલ થયા કે બધો થાક ગાયબ! સુંદર નહીં અતિ સુંદર ઘર હતું. વળી અતિ અદ્યતન પણ હતું.